Document ID: 32013R0834

KOMISJONI MÄÄRUS (EL) nr 834/2013,
30. august 2013,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses atsekinotsüüli, biksafeeni, diasinooni, difenokonasooli, etoksasooli, fenheksamiidi, fludioksoniili, isopürasaami, lambda-tsühalotriini, profenofossi ja protiokonasooli jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a,
ning arvestades järgmist:
(1)
Diasinooni, etoksasooli, fenheksamiidi, lambda-tsühalotriini ja profenofossi jääkide piirnormid on sätestatud määruse (EÜ) nr 396/2005 II lisas ja III lisa B osas. Atsekinotsüüli, biksafeeni, difenokonasooli, fludioksoniili, isopürasaami, prosulfokarbi ja protiokonasooli jääkide piirnormid on sätestatud määruse (EÜ) nr 396/2005 III lisa A osas.
(2)
Seoses kasutusloa andmisega toimeainet atsekinotsüüli sisaldava taimekaitsevahendi kasutamiseks kurkide, melonite ja kõrvitsate puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Biksafeeni kohta on selline taotlus esitatud rapsi-, lina-, mooni- ja sinepiseemnete puhul. Difenokonasooli kohta on selline taotlus esitatud küdooniate, söögipeetide, porgandite, mädarõika, maapirnide, pastinaakide, juurpeterselli, rediste, aed-piimjuure, sibulköögiviljade, (mittesöödava koorega) kõrvitsaliste, salatsigurite, artišokkide, riisi ja sigurijuure puhul. Etoksasooli kohta on selline taotlus esitatud kirsside, ploomide ja banaanide puhul. Fenheksamiidi kohta on selline taotlus esitatud sõstarde ja kaunadega ubade puhul. Fludioksoniili kohta on selline taotlus esitatud (mittesöödava koorega) kõrvitsaliste ja rediste puhul. Isopürasaami kohta on selline taotlus esitatud õunviljaliste puuviljade, aprikooside, virsikute ning lina-, mooni-, rapsi- ja sinepiseemnete puhul. Lambda-tsühalotriini kohta on selline taotlus esitatud õun-viirpuu marjade ja hurmaa puhul. Prosulfokarbi kohta on selline taotlus esitatud apteegitilli puhul. Protiokonasooli kohta on selline taotlus esitatud rapsi-, lina-, mooni- ja sinepiseemnete puhul.
(4)
Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus difenokonasooli kohta papaiade puhul. Taotluse esitaja väitel on lubatud Brasiilias nimetatud kultuuri puhul difenokonasooli kasutada ja see põhjustab määruse (EÜ) nr 396/2005 kohaste jääkide piirnormide ületamist, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine kõnealuse kultuuri importimise korral.
(5)
Määruse (EÜ) nr 396/2005 artikli 8 kohaselt hindasid asjaomased liikmesriigid kõnealuseid taotlusi ja hindamisaruanded edastati komisjonile.
(6)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja loomadele, ning esitas kavandatud jääkide piirnormide kohta põhjendatud arvamused (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(7)
Toiduohutusamet tegi oma põhjendatud arvamustes järelduse, et andmed, mis on esitatud atsekinotsüüli kasutamise kohta melonite ja kõrvitsate puhul, isopürasaami kasutamise kohta aprikooside puhul ja prosulfokarbi kasutamise kohta apteegitilli puhul, ei ole uute jääkide piirnormide kehtestamiseks piisavad. Seoses atsekinotsüüli kasutamisega kurkide puhul ei ole toiduohutusameti hinnangul esitatud piisavalt andmeid, et kehtestada uued jääkide piirnormid ELi põhjaosas välitingimustes kasutamise kohta.
(8)
Muude taotluste kohta tegi toiduohutusamet järelduse, et kõik andmete suhtes kehtivad nõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt hinnangule Euroopa 27 spetsiifilise tarbijarühma kokkupuute kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõigi neid sisaldavate toiduainete tarbimisel ega ka lühiajalisel kokkupuutel asjaomaste kultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(9)
7. juulil 2012 võttis Codex Alimentariuse komisjon (3) vastu Codexi jääkide piirnormi (CXL) profenofossi kasutamisel vürtspaprikate puhul. Kõnealune piirnorm on liidu tarbijate jaoks ohutu ning tuleks seetõttu lisada jääkide piirnormina määrusesse (EÜ) nr 396/2005 (4).
(10)
Toiduohutusameti põhjendatud arvamusi ja asjakohaseid tegureid arvesse võttes on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 vastavate nõuetega.
(11)
Diasinooni jäägi piirnormiks ananasside puhul kehtestati määruses (EÜ) nr 396/2005 0,3 mg/kg, mis komisjoni 21. septembri 2012. aasta määruse (EL) nr 899/2012 (5) lisas langetati 0,1 mg/kg-le. Komisjonile on teatatud, et enne kõnealust muudatust kehtinud diasinooni jääkide piirnorm 0,3 mg/kg ananasside puhul kehtestati impordi piirnormina. Kuna tarbijate kõrgetasemeline kaitse säilib, on kaubandustõkete vältimiseks asjakohane kehtestada piirnorm tasemel 0,3 mg/kg. Kuna määrust (EL) nr 899/2012 kohaldatakse alates 26. aprillist 2013, on asjakohane kohaldada käesolevas määruses sätestatud diasinooni jääkide piirnormi ananasside puhul alates samast kuupäevast.
(12)
Määrust (EÜ) nr 396/2005 tuleks seepärast vastavalt muuta.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub Euroopa Liidu Teatajas avaldamisele järgneval päeval.
Koodnumbriga 0163080 tähistatud diasinooni kasutamise suhtes ananasside puhul kohaldatakse seda siiski alates 26. aprillist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. august 2013

Labels: 1
17
0
3
6